b'\n_START_ARTICLE_\nSenoji pinakoteka\n_START_PARAGRAPH_\nSenoji pinakoteka (vok. Alte Pinakothek) yra meno muziejus, \xc4\xafsik\xc5\xabr\xc4\x99s Miuncheno centrin\xc4\x97je dalyje esan\xc4\x8diame muziej\xc5\xb3 komplekse Kunstareal. Muziejus turi vien\xc4\x85 geriausi\xc5\xb3 sen\xc5\xb3j\xc5\xb3 meistr\xc5\xb3 (iki XIX am\xc5\xbeiaus) darb\xc5\xb3 kolekcij\xc4\x85, kuri, savo ruo\xc5\xbetu, yra platesn\xc4\x97s Valstybin\xc4\x97s Bavarijos Paveiksl\xc5\xb3 Kolekcijos dalis._NEWLINE_Senojoje pinakotekoje eksponuojami patys garsiausi platesn\xc4\x97s Valstybin\xc4\x97s Bavarijos Paveiksl\xc5\xb3 Kolekcijos darbai, tarp j\xc5\xb3 Diurerio, Leonardo da Vin\xc4\x8dio, Rafaelio, o Rubenso darb\xc5\xb3 kolekcija yra did\xc5\xbeiausia pasaulyje.\n_START_SECTION_\nPastato istorija\n_START_PARAGRAPH_\nPastatas buvo pastatytas 1826 - 1836 m. laikotarpiu. J\xc4\xaf u\xc5\xbesak\xc4\x97 karalius Liudviko I Bavarietis, o suprojektavo architektas Leo von Klenze. Pastate planuota sutalpinti karali\xc5\xa1kosios Wittelsbach gimin\xc4\x97s meno kolekcij\xc4\x85 ir, vis\xc5\xb3 pirma, Rubenso \xc4\xafsp\xc5\xabding\xc5\xb3 matmen\xc5\xb3 \xe2\x80\x9ePaskutin\xc4\xaf teism\xc4\x85\xe2\x80\x9c._NEWLINE_Antrojo pasaulinio karo metu pastatas nukent\xc4\x97jo nuo bomb\xc5\xb3, 1957 m. buvo restauruotas architekto Hans D\xc3\xb6llgast.\n_START_SECTION_\nKolekcijos istorija\n_START_PARAGRAPH_\nKolekcijos prad\xc5\xbeia siejama su Bavarijos kunigaik\xc5\xa1\xc4\x8diu Vilhelmu IV (1508-1550 m.), kuris u\xc5\xbesak\xc4\x97 paveiksl\xc5\xb3 istorin\xc4\x97mis temomis to meto dailininkams. \xc5\xa0v. Romos imperijos kurfiurstas Maksimilijanas I (1597-1651 m.) \xc4\xafsigijo daug Diurerio darb\xc5\xb3. Jo an\xc5\xabkas Maksimilijanas II Emanuelis (1679-1726 m.) praturtino kolekcij\xc4\x85 flamand\xc5\xb3 ir oland\xc5\xb3 dailinink\xc5\xb3 darbais, kai Habsburg\xc5\xb3 vardu vald\xc4\x97 Nyderlandus. Napoleono kar\xc5\xb3 metu daugelio Vokietijos galerij\xc5\xb3, ba\xc5\xbeny\xc4\x8di\xc5\xb3 ir vienuolyn\xc5\xb3 meno turtai buvo perkelti \xc4\xaf Miunchen\xc4\x85, siekiant juos apsaugoti nuo pl\xc4\x97\xc5\xa1im\xc5\xb3. Karalius Liudvikas I Bavarietis praturtino kolekcij\xc4\x85 nuosavais pirkiniais.\n_START_SECTION_\nDail\xc4\x97s galerija\n_START_PARAGRAPH_\nKeletas i\xc5\xa1 \xc5\xbeymiausi\xc5\xb3 ekspozicijos darb\xc5\xb3:'